Johanne Schmidt-Nielsen (EL), 2010-02-25:
Nej, det er måske meget fint, at der ikke kunne komme et svar på det.
Der er jo en helt afgørende uddannelsespolitisk udfordring i Danmark, nemlig at øge andelen af en ungdomsårgang, der får en ungdomsuddannelse; det er vi jo alle sammen enige om.
I 2006 røg vi ned under 80 pct. af en ungdomsårgang, som ikke gennemførte en ungdomsuddannelse; lige nu er vi på 79,7 pct.
På erhvervsuddannelserne oplever vi, at frafaldet stiger og stiger.
En stor del af de unge kan ikke leve op til de krav, der bliver stillet på de traditionelle uddannelser, eller får ikke den støtte, som de måske har behov for.
Vi ser altså en ret stor gruppe af unge, der ikke får en ungdomsuddannelse, og det er et problem for de unges fremtid på arbejdsmarkedet.
Det er også et problem for deres mulighed for at deltage i samfundet og demokratiet, men det er jo også i den grad et problem for samfundsøkonomi.
Altså, det, vi skal leve af i fremtiden, er jo, at vi har et rigtig højt uddannelsesniveau.
Hvis vi for alvor skal løse det her problem, er det altså nødvendigt, at vi tænker nyt.
Man skal jo bare kigge på tallene for at se, at der ikke er fundet en løsning på de her problemer i løbet af de sidste 8½ år.
Det er derfor, vi skal have en fleksibel ungdomsuddannelse.
Vi må indse, at mange unge ikke er i stand til at klare den lige vej gennem uddannelsessystemet og bliver parkeret – i gåseøjne – på erhvervsuddannelserne, hvor de så enten dropper ud eller kommer i den situation, at de ikke kan få en praktikplads og så ikke kan komme videre, eller også bliver de altså overladt til den der jungle, hvor de så kan fare vild i de forskellige uddannelsestilbud, der i øvrigt eksisterer.
Derfor er det altså, at vi har sådan et behov for at få den her tydeligt definerede uddannelsesvej, så de her unge kan komme i gang efter folkeskolen eller efter et par år på arbejdsmarkedet – det kan selvfølgelig også være en mulighed – eller efter et par år på en anden type uddannelse.
Det skal være en veldefineret vej, det skal være en tydelig vej, der giver mulighed for at kombinere eksisterende uddannelser på tværs eller giver noget længere tid, så man kan gennemføre en af de eksisterende uddannelser.
Det er meget fint, når regeringen taler om de forskellige individuelle muligheder, der er, og det er godt, at der er individuelle muligheder, men systemet er forvirrende.
De unge risikerer at ryge rundt i forskellige systemer og møde mange forskellige professionelle voksne, og vi risikerer altså at tabe dem på gulvet, netop fordi de har brug for, at det er helt klart, at der er nogle muligheder, der passer lige præcis til dem.
Ydermere er der altså behov for, at vi laver nogle rammer, som giver mulighed for at starte på hold med andre unge i samme situation og med samme interesser.
Det er essentielt at kombinere forpligtende fællesskaber og individuelle behov.
Tanken er, at man skal visiteres til den her uddannelse via Ungdommens Uddannelsesvejledning.
På den måde undgår vi grundløse anklager om, at uddannelsen kan fungere som legeplads for ressourcestærke unge, og sikrer, at uddannelsen målrettes lige præcis de unge, som har brug for den.
Så jeg kan altså kun opfordre regeringen til at se på det her endnu en gang og til at droppe den modstand, som jeg synes virker lidt automatagtig, for når jeg har hørt fru Anne-Mette Winther Christiansens debat med andre ordførere her fra talerstolen, synes jeg ikke nødvendigvis, at vi er så langt fra hinanden.
Så jeg synes, det er ærgerligt, at man bare siger nej med det samme.
Til sidst vil jeg bare lige sige til de kommentarer, der har været om Den Fri Ungdomsuddannelse, at jeg jo var imod, at man valgte at nedlægge Den Fri Ungdomsuddannelse – det er klart, at Enhedslisten var imod – men det her er ikke Den Fri Ungdomsuddannelse.
Og i øvrigt vil jeg med hensyn til den der kritik af Den Fri Ungdomsuddannelse sige, at der faktisk var tusinder af unge, som fik en ny chance ved hjælp af Den Fri Ungdomsuddannelse, og at en evaluering fra Rambøll viste, at over 85 pct. af de unge på Den Fri Ungdomsuddannelse enten kom i arbejde eller fortsatte på en anden uddannelse.
Så til det der med bare at fremlægge den som en kæmpe fiasko vil jeg sige, at det synes jeg ikke hænger så godt sammen med de evalueringer, der faktisk var af den.
Men det her er ikke Den Fri Ungdomsuddannelse.